Odading

Odading atawa kuéh bantal nyaéta sabangsa roti anu asakna digoréng tur mibanda rasa amis wujudna aya anu lonyod aya ogé rada masagi kawas bantal dijieun tina adonan tarigu jeung gula, Kuéh odading biasana sok digédéngkeun jeung cakué atawa youtiao.  Odading mangrupa kuéh jajanan anu kasohor tur loba anu mikaresep umumna urang Jawa Kulon utamana urang Bandung. Odading ilaharna dipaké nyarap atawa ngopi isuk-isuk dibaturan ku cikopi atawa citéh haneut  .

Sajarah
Baheula ieu kuéh téh tacan mibanda ngaran, ngan saukur kuéh basajan tina adonan tarigu jeung gula anu diguluntung-guluntung sagedé indung suku tuluy baé digoréng. Hiji mangsa aya budak keur dagang éta kuéh diwadahan kana nyiru anu dituruban ku daun cau, teu kungsi lila jol aya sinyo Walanda ngaliwat jeung indungna ninggali éta dagangan téh sinyo ngarenghik ka indungna mun urang mah “uing hayang meuli éta”, pokna téh “Mammie, koop dat voor mij". Tuluy éta simami téh ngageroan budak anu dagang téa, nitah nyingkabkeun turub kuéh tina daun cau. Pok si mamih téh ngomong “O, dat ding?” maksud namah nanya “O, anu iéu?”, ari budak anu dagang ku lataran teu ngarti basa Walanda téa ngagerentes dina haténa ”geuning ieu kuéh téh ngarana odading”. Tempona balik ka imahna ieu budak hariweusweus ka indungna ngabéjaan cenah kuéh anu sok didagangkeun ku manéhna téh ngarna odading, nya ti waktu harita ngaran odading téh dipaké pikeun nyebut kueh beunang ngagoréng tina adonan tarigu anu di guluntung-guluntung.

Cara nyieun
 Bahan-bahan anu perlu disayagikeun : Tarigu, gula, ragi, jeung susu
 Jumlah anu geus ditangtukeun tuluy dicampurkeun bahan-bahan éta kana wadah bari prak dikocék kalan-kalan kucuran cai és saeuti-saeutik nepi ka adonan rata/kalis
 Tuluy éta adonan téh diuyahan saeutik jaung mantéga sacukupna bari tuluy dikocék-kocék nepikeun ka rata
 Adonan anu geus kais tadi tuluy diteundeun heula dina wadah satengah jam luhurna ditutupak lawon/kaén luhurna.
Guluntung-guluntung éta adonan sagedé-gedé endog hayam tuluy digepengkeun, atawa kumaha pangaresep
 Brus waé digoréng dina minyak anu sedeng, ulah panas teuing di mana kelirna geus semu konéng tur kaangseu seungit kakara dijait.

Tempo ogé
Nyieun Kueh Odading 
Bahan-bahan kueh odading
Riwayat odading

Rujukan

Kategori:Kadaharan
Kategori:Kadaharan urang Sunda
Kategori:Artikel Wiki Sabanda II
Kategori:Goréngan